Um næstu áramót verða nokkrar breytingar á starfsmannahaldi og skipuriti Skessuhorns ehf , útgáfufélags samnefndra miðla . Sigrún Ósk Kritstjánsdóttir hefur verið ráðin ritstjóri og tekur við starfinu af Magnúsi Magnússyni útgefanda . Magnús er ekki á förum frá fyrirtækinu heldur mun hann verða aðstoðarritstjóri , sinna skrifum og ýmsum verkefnum við rekstur fyrirtækisins . “ Starfið mitt hefur vaxið gríðarlega að umfangi síðastliðin fjögur ár og var því óhjákvæmilegt að gera breytingar . Með því að ráða öfluga manneskju eins og Sigrúnu Ósk í starf ritstjóra vonast ég annars vegar til að fá tíma til að sinna fjölskyldu og áhugamálum í auknum mæli á ný sem og rekstri fyrirtækisins , skoða ónýtt sóknarfæri og treysta rekstrargrundvöll blaðsins . Það eru næg verkefni framundan á tíu ára afmæli Skessuhorns , ” segir Magnús . Sigrún Ósk er uppalin á Akranesi , fædd árið 1980 . Hún hóf sinn blaðamannsferil á Skessuhorni , þá táningur , árið 1999 . Síðan hefur hún m.a. unnið við dagskrárgerð hjá Sjónvarpinu og sem blaðamaður á Fréttablaðinu . Hún er nú að ljúka BA ritgerð í heimspeki , hag - og stjórnmálafræði frá Háskólanum á Bifröst . Aðspurð segist Sigrún Ósk hlakka til að takast á við ritstjórn Skessuhorns , enda fjölmiðillinn í sókn . “ Það er tvímælalaust það skemmtilegasta sem ég hef starfað við þegar ég var blaðamaður á Skessuhorni hérna í “ den . ” Fjölbreyttara starf og betri skóla er ekki hægt að hugsa sér fyrir manneskju sem stefnir á að gera fjölmiðlun að ævistarfi , ” segir Sigrún Ósk .